<classify> Pengine hivyo ndivyo ungezungumzia matokeo ya mechi za viporo zilizochezwa jana, ambapo Yanga iliibuka na ushindi wa mabao 2-1 dhidi ya Mgambo Shooting, Uwanja wa Taifa na Azam ikaibuka na ushindi wa mabao 2-0 dhidi ya Majimaji Uwanja wa Azam, Chamazi zote zikifanyika Dar es Salaam.Kutokana na ushindi huo, Yanga imefikisha pointi 62 katika mechi 25 ilizocheza na kuendelea kujizatiti kileleni mwa msimamo wa Ligi Kuu Tanzania Bara. Matokeo ya Azam yameifanya ifikishe pointi 58 na kupanda kwa nafasi moja ikitoka nafasi ya tatu na kuishusha Simba yenye pointi 57.Timu zote zinazoshika nafasi tatu za juu zimecheza mechi 25. Hata hivyo matokeo ya jana yameifanya Mgambo Shooting iendelee kushika nafasi ya 14 kati ya timu 16 zinazoshiriki ligi hiyo ikiwa na pointi 23 katika mechi 27 ilizocheza na kuendelea kuwa katika hatari ya kushuka daraja.Pia kwa upande wa Majimaji imebaki nafasi ya tisa ikiwa na pointi 33 baada ya kucheza mechi 27. Kila timu inatakiwa icheze mechi 30 kumaliza ligi hiyo.Katika mchezo wa Yanga, Mgambo ilikuwa ya kwanza kupata bao dakika ya nne mfungaji akiwa Bolly Ajaly akitumia makosa ya kipa Deogratius Munishi, aliyempa mpira beki Kelvin Yondani, lakini ukamkuta mfungaji.Dakika ya 21 Yanga ilipata pigo baada ya beki Juma Abdul kutolewa kutokana na kuumia na nafasi yake kuchukuliwa na Mbuyu Twite.Yanga ilipata bao la kusawazisha dakika ya 44 mfungaji akiwa Deus Kaseke kutokana na mpira wa Amis Tambwe. Kipindi cha pili Yanga ilianza kwa kasi zaidi na kufanya mashambulizi ya nguvu, ambapo mara kadhaa ilifika katika lango la wapinzani wao.Mgambo Shooting licha ya kupoteza mchezo huo, ilionekana kucheza kwa nguvu na mara kadhaa walilifikia lango la Yanga, lakini umaliziaji haukuwa mzuri.Safu ya ushambuliaji ya Mgambo ikiongozwa na Mohammed Samatta, ambaye ni ndugu na Mtanzania anayecheza KRC Genk ya Ubelgiji, Mbwana Samatta, ilionekana kukosa umakini kutumbukiza mpira wavuni. Kaseke aliwainua tena mashabiki wa Yanga dakika ya 71 baada ya kutokea piga nikupige langoni mwa Mgambo.Katika mchezo wa Azam, mabao ya washindi yalifungwa na kiungo Mudathir Yahya, aliyefunga mabao yote dakika ya 51 na 63.Azam ingeweza kupata mabao zaidi lakini umaliziaji ulikuwa butu, hali ambayo pia iliwakuta Majimaji walioshikwa na vigugumizi vya miguu kila walipokaribia lango la Azam Wakati huo huo, Kamati ya Mashindano ya TFF iliyokutana jana, imeipa ushindi Yanga katika mchezo wa Nusu Fainali Kombe la FA dhidi ya Coastal Union uliofanyika Uwanja wa Mkwakwani Tanga mwishoni mwa wiki.Mchezo huo ulivunjika katika dakika ya 105 kutokana na vurugu zilizosababishwa na mashabiki wa Coastal Union, wakipinga bao la pili ya Yanga lililofungwa na Donald Ngoma.Mwenyekiti wa kamati hiyo, Geofrey Nyange Kaburu, alisema jana kuwa walikutana na kupitia ripoti mbalimbali, ikiwemo ushahidi wa video wa mchezo huo. Alisema kamati ilijiridhisha kwamba mashabiki wa Coastal Union ndiyo walisababisha vurugu na kwamba kutokana na hali hiyo wameipiga faini ya Sh milioni mbili Coastal Union.Pia alisema mwamuzi wa mchezo huo, Abdallah Kambuzi wa Shinyanga amefungiwa mwaka mmoja, wakati mwamuzi msaidizi namba mbili Charles Simon akiondolewa katika orodha ya waamuzi.Katika mchezo huo, Coastal ilitangulia kwa bao la kiungo Mcameroon, Youssouf Sabo kabla ya Yanga kusawazisha mfungaji akiwa mshambuliaji Mzimbabwe, Donald Ngoma na Amissi Tambwe akaifungia Yanga bao la pili mwanzoni tu mwa dakika 30 za nyongeza baada ya dakika 90 kumalizika timu hizo zikiwa zimefungana bao 1-1.Baada ya bao hilo, mchezo ukasimama dakika ya 105 kufuatia mashabiki wanaodaiwa kuwa ni wa Coastal kuanza kutupa chupa na mawe uwanjani na kumjeruhi Charles Simon juu ya jicho la kushoto.Kutokana na uamuzi huo, Yanga sasa itacheza fainali ya michuano ya Kombe la FA kwa kucheza na Azam FC, ambapo bingwa atawakilisha nchi katika mashindano ya Kombe la Shirikisho la Soka Afrika Caf CC mwakani.  <topic>: MICHEZO 